b'\n_START_ARTICLE_\nChris Coleman\n_START_SECTION_\nUra pelaajana\n_START_PARAGRAPH_\nColeman aloitti pelaajauransa synnyinkaupunkinsa Swansean seurassa, Swansea Cityss\xc3\xa4. H\xc3\xa4n pelasi ensi kerran joukkueen paidassa 1987. Coleman esiintyi puolustajan tontilla 160 kertaa Swansea Cityn paidassa ennen siirtymist\xc3\xa4\xc3\xa4n Crystal Palaceen 1991. Coleman viihtyi seurassa nelj\xc3\xa4 kautta pelaten 143 ottelua ja tehden 13 maalia. _NEWLINE_1995 Blackburn Rovers hankki Colemanin riveihins\xc3\xa4 suhteellisen suurella, 2,8 miljoonan punnan siirtosummalla. Coleman pelasi Blackburnissa vain 28 ottelua ja oli usein vaihtomiehen roolissa. Niinp\xc3\xa4 h\xc3\xa4n 1997 liittyi lontoolaisseura Fulhamin riveihin. Joukkue pelasi tuolloin kakkosdivisioonassa, mutta egyptil\xc3\xa4inen Mohamed Al-Fayed panosti joukkueeseen tavoitteenaan nostaa Fulham p\xc3\xa4\xc3\xa4sarjatasolle._NEWLINE_"Captain Cookie" lempinimen saanut Coleman oli yksi Fulhamin avainpelaajia matkalla valioliigaan. H\xc3\xa4n toimi kapteeni sek\xc3\xa4 Kevin Keeganin, ett\xc3\xa4 Jean Tiganan alaisuudessa. Colemanin ura p\xc3\xa4\xc3\xa4ttyi traagisesti auto-onnettomuudessa tammikuussa 2001, kun h\xc3\xa4n mursi jalkansa. Fulham kohtasi p\xc3\xa4iv\xc3\xa4\xc3\xa4 my\xc3\xb6hemmin Manchester Unitedin FA Cupin ottelussa ja oli matkalla Valioliigaan. Coleman joutui seuraamaan lontoolaisten nousua katsomosta. H\xc3\xa4n ei en\xc3\xa4\xc3\xa4 palannut pelikentille vaikean loukkaantumisen vuoksi.\n_START_SECTION_\nUra valmentajana\n_START_PARAGRAPH_\nPeliuran p\xc3\xa4\xc3\xa4ttymisen j\xc3\xa4lkeen Coleman jatkoi Fulhamin organisaatiossa valmennusteht\xc3\xa4viss\xc3\xa4. H\xc3\xa4n toimi Jean Tiganan apuvalmentajana ja kun ranskalainen maaliskuussa 2003 erosi teht\xc3\xa4vist\xc3\xa4\xc3\xa4n, Colemanista tuli Fulhamin v\xc3\xa4liaikainen p\xc3\xa4\xc3\xa4valmentaja. Tiganan seuraajaksi oli ehdolla mm. Radomir Anti\xc4\x87, mutta Al-Fayed p\xc3\xa4\xc3\xa4tti pit\xc3\xa4yty\xc3\xa4 Colemanissa. H\xc3\xa4nen johdollaan Fulham onnistui s\xc3\xa4ilym\xc3\xa4\xc3\xa4n Valioliigassa._NEWLINE_Ensimm\xc3\xa4isell\xc3\xa4 t\xc3\xa4ydell\xc3\xa4 kaudellaan Fulhamin p\xc3\xa4\xc3\xa4valmentajana 2003\xe2\x80\x9304 Coleman luotsasi Fulhamin Valioliigassa sijalle 7, paras sijoitus m\xc3\xb6kkil\xc3\xa4isten historiassa. Seuraava kausi ei sujunut yht\xc3\xa4 hyvin ja Fulham oli vasta 13. ja kaudella 2005\xe2\x80\x9306 12. Paineet Colemania kohtaan kasvoivat._NEWLINE_Kausi 2006\xe2\x80\x9307 sujui m\xc3\xb6kkil\xc3\xa4isilt\xc3\xa4 kehnosti ja Fulham oli vajonnut liigan tyvip\xc3\xa4\xc3\xa4h\xc3\xa4n. Huhtikuussa Fulham erotti Colemanin p\xc3\xa4\xc3\xa4valmentajan teht\xc3\xa4vist\xc3\xa4 nelj\xc3\xa4n vuoden yhteisty\xc3\xb6n j\xc3\xa4lkeen._NEWLINE_Kes\xc3\xa4ll\xc3\xa4 2007 Coleman siirtyi Segunda Divisi\xc3\xb3niin pudonneen Real Sociedadin p\xc3\xa4\xc3\xa4valmentajaksi. Pesti Baskimaalla j\xc3\xa4i kuitenkin lyhyeksi Colemanin erottua teht\xc3\xa4vist\xc3\xa4\xc3\xa4n tammikuussa 2008 ajauduttuaan erimielisyyksiin seurajohdon kanssa. Helmikuussa h\xc3\xa4n palasi takaisin Britteinsaarille ja siirtyi Coventry Cityn p\xc3\xa4\xc3\xa4valmentajaksi. Tulokset Coventryss\xc3\xa4 eiv\xc3\xa4t kuitenkaan olleet erityisen hyvi\xc3\xa4 ja seura kamppailu Englannin Mestaruussarjassa h\xc3\xa4nt\xc3\xa4p\xc3\xa4\xc3\xa4n sijoituksista. Lopulta toukokuussa 2010 Coleman sai potkut teht\xc3\xa4vist\xc3\xa4\xc3\xa4n._NEWLINE_Toukokuun lopussa 2011 Coleman allekirjoitti sopimuksen Kreikan Superliigasta pudonneen AEL Larissan kanssa. Colemanin tavoitteena on nostaa seura takaisin p\xc3\xa4\xc3\xa4sarjaan kauden 2011\xe2\x80\x932012 p\xc3\xa4\xc3\xa4tteeksi. H\xc3\xa4n kuitenkin erosi teht\xc3\xa4v\xc3\xa4st\xc3\xa4\xc3\xa4n tammikuun alussa 2012 seuran talousvaikeuksien vuoksi. _NEWLINE_Tammikuussa 2012 Coleman nimitettiin Walesin maajoukkueen p\xc3\xa4\xc3\xa4valmentajaksi. Colemanin johdolla Wales pelasi MM2014-karsinnoissa varsin tutusti ja kolme karsintaotteluvoittoa riittiv\xc3\xa4t vain lohkon toiseksi viimeiseen sijaan. Coleman sai kuitenkin jatkaa teht\xc3\xa4viss\xc3\xa4\xc3\xa4n ja EM2016-karsinnat olivat menestyksekk\xc3\xa4\xc3\xa4t. Gareth Balen maalit ja tiivis puolustus johdatti Walesin loistavaan menestykseen ja lopulta lohkon kakkosijan my\xc3\xb6t\xc3\xa4 maajoukkue varmisti ensimm\xc3\xa4isen arvoturnauspaikkansa sitten vuoden 1958. _NEWLINE_Lopputurnauksessa Wales jatkoi vahvoja esityksi\xc3\xa4\xc3\xa4n. Gareth Balen ja Aaron Ramseyn t\xc3\xa4hditt\xc3\xa4m\xc3\xa4 joukkue pelasi tiivist\xc3\xa4 joukkuepeli\xc3\xa4 ja iski vastahy\xc3\xb6kk\xc3\xa4yksist\xc3\xa4. Avausottelussa se kukisti Slovakian 2\xe2\x80\x931. Englanti oli toisessa ottelussa parempi samoin lukemin, mutta p\xc3\xa4\xc3\xa4t\xc3\xb6sottelussa Colemanin suojatit murskasivat Ven\xc3\xa4j\xc3\xa4n 3\xe2\x80\x930. N\xc3\xa4in Wales eteni lohkovoittajana pudotuspeleihin. Nelj\xc3\xa4nnesv\xc3\xa4lieriss\xc3\xa4 Wales taisteli Pohjois-Irlannin puolustusmuuria vastaan ja voitti lopulta Balen maalilla 1\xe2\x80\x930. Colemanin mukaan peliesitys oli heikko, mutta voitto t\xc3\xa4rkeint\xc3\xa4. Puoliv\xc3\xa4lieriss\xc3\xa4 Wales esiintyi j\xc3\xa4lleen tiiviin\xc3\xa4 joukkueena ja iski armotta Belgian heikkoon yhteispeliin. Wales r\xc3\xb6kitti Belgiaa 3\xe2\x80\x931 ja eteni historiallisesti arvokisojen v\xc3\xa4lieriin. Loipulta joukkueen tie katkesi 2\xe2\x80\x930 tappioon Portugalille. Ilman pelikieltoista Ramseya pelannut Wales ei pystynyt parhaimpaansa, eik\xc3\xa4 ohittamaan hyvin pelannutta Rui Patriciota. Coleman sai kisojen j\xc3\xa4lkeen tunnustusta suorituksestaan Walesin per\xc3\xa4simess\xc3\xa4. Joukkue noudatti tunnollisesti valmentajansa pelisysteemi\xc3\xa4, joka maksimoi Walesin materiaalin vahvuudet. _NEWLINE_MM2018-karsinnoissa Wales taisteli Colemanin johdolla ensimm\xc3\xa4isest\xc3\xa4 MM-lopputurnauspaikastaan sitten sitten vuoden 1958. EM-kisoissa yll\xc3\xa4tt\xc3\xa4nyt Wales oli viimeiselle kierrokselle saakka kiinni jopa tasaisen karsintalohkonsa voitossa. Tappio Irlannille viimeisess\xc3\xa4 ottelussa kotikent\xc3\xa4ll\xc3\xa4 ja Serbian samanaikainen voitto Georgiasta pudottivat Walesin lopulta lohkon kolmanneksi ja ulos MM-lopputurnauksesta. Karsiutumisen j\xc3\xa4lkeen Coleman ilmoitti kertovansa jatkoaikeistaan p\xc3\xa4\xc3\xa4valmentajana my\xc3\xb6hemmin._NEWLINE_Marraskuussa 2017 Coleman j\xc3\xa4tti Walesin p\xc3\xa4\xc3\xa4valmentajan teht\xc3\xa4v\xc3\xa4t pelaajien ja kannattajien vastusteluista huolimatta, ja siirtyi Englannin Mestaruussarjan putoamiskamppailuun juuttuneen Sunderlandin p\xc3\xa4\xc3\xa4valmentajaksi. Colemanin johdolla Sunderland l\xc3\xa4hti taistelemaan sarjapaikastaan ja h\xc3\xa4visikin vain viisi ensimm\xc3\xa4isest\xc3\xa4 10 ottelustaan walesilaisen alaisuudessa. Seuraavista 10 ottelusta ei tullut ainoatakaan voittoa ja lopulta Colemanin pelastusyritys p\xc3\xa4\xc3\xa4ttyi Sunderlandin putoamiseen sarjasta. Sunderland erotti Colemanin toiseksi viimeisen kierroksen j\xc3\xa4lkeen._NEWLINE_Kes\xc3\xa4kuussa 2018 Colemanista tuli Kiinan Superliigan Hebei China Fortunen p\xc3\xa4\xc3\xa4valmentaja. Colemanin johdolla Hebei sijoittui kauden p\xc3\xa4\xc3\xa4tteeksi liigassa kuudenneksi. Kausi 2019 alkoi kangerrellen ja Hebei vajosi putoamiskamppailuun. Seurajohto erotti Colemanin teht\xc3\xa4vist\xc3\xa4\xc3\xa4n toukokuun puoliv\xc3\xa4liss\xc3\xa4 2019, kun Hebei oli sarjan toiseksi viimeisen\xc3\xa4 kasattuaan yhdeks\xc3\xa4st\xc3\xa4 ottelusta vain viisi pistett\xc3\xa4.'